               EURÓPSKA KOMISIA
            V Bruseli5. 9. 2018
            COM(2018) 611 final
            2018/0318(NLE)
            Návrh
            ROZHODNUTIE RADY
            o podpise v mene Únie Dohody o štatúte medzi Európskou úniou a bývalou Juhoslovanskou republikou Macedónsko, ktorá sa týka činností vykonávaných Európskou agentúrou pre pohraničnú a pobrežnú stráž v bývalej Juhoslovanskej republike Macedónsko

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               V článku 54 ods. 3 nariadenia Európskeho parlamentu a Rady (EÚ) 2016/1624 zo 14. septembra 2016 o európskej pohraničnej a pobrežnej stráži
                  1
                sa stanovuje, že Európska agentúra pre pohraničnú a pobrežnú stráž môže koordinovať operačnú spoluprácu medzi členskými štátmi a tretími krajinami v oblasti riadenia vonkajších hraníc. V tejto súvislosti môže vykonávať činnosti na vonkajších hraniciach s účasťou jedného alebo viacerých členských štátov a tretej krajiny susediacej aspoň s jedným z týchto členských štátov so súhlasom tejto susediacej krajiny, a to aj na území tejto tretej krajiny.

               V článku 54 ods. 4 nariadenia (EÚ) 2016/1624 sa stanovuje, že ak sa plánuje nasadenie tímov európskej pohraničnej a pobrežnej stráže v tretej krajine pri činnostiach, pri ktorých budú mať členovia tímov výkonné právomoci, alebo ak si to vyžiadajú iné činnosti v tretích krajinách, Únia uzatvorí s dotknutou treťou krajinou dohodu o štatúte. Dohoda o štatúte sa vzťahuje na všetky aspekty potrebné na vykonávanie činností. Stanoví najmä rozsah operácie, občianskoprávnu a trestnoprávnu zodpovednosť a úlohy a právomoci členov tímov. Dohodou o štatúte sa zabezpečí úplné dodržiavanie základných práv počas týchto operácií.

               Na základe smerníc na rokovania, ktoré prijala Rada, Európska komisia rokovala s bývalou Juhoslovanskou republikou Macedónsko o dohode o štatúte so zámerom vytvorenia právneho rámca, ktorý umožní v prípade, že bude potrebná rýchla reakcia, okamžite konať prostredníctvom vytvorenia operačných plánov. Hoci migračné toky v regióne sú podstatne nižšie ako v rokoch 2015/16, siete organizovaného zločinu rýchlo prispôsobujú novým okolnostiam svoje cesty a metódy, prostredníctvom ktorých prevádzajú migrantov. Po uzavretí dohody o štatúte budú mať zodpovedné orgány bývalej Juhoslovanskej republiky Macedónsko a členské štáty EÚ koordinované Európskou agentúrou pre pohraničnú a pobrežnú stráž oveľa lepšiu pozíciu na rýchlu reakciu pri takomto možnom vývoji.

               Priložený návrh rozhodnutia Rady predstavuje právny nástroj na uzavretie dohody o štatúte medzi Európskou úniou a bývalou Juhoslovanskou republikou Macedónsko.

               Komisia získala 21. februára 2017 povolenie Rady na začatie rokovaní s bývalou Juhoslovanskou republikou Macedónsko o dohode o štatúte, ktorá sa týka činností vykonávaných Európskou agentúrou pre pohraničnú a pobrežnú stráž v bývalej Juhoslovanskej republike Macedónsko.

               Rokovania o dohode o štatúte sa začali 15. septembra 2017, druhé kolo sa konalo 24. novembra 2017 a záverečné kolo sa konalo 30. apríla 2018. Rokovania boli úspešne ukončené parafovaním návrhu dohody o štatúte komisárom pre migráciu, vnútorné záležitosti a občianstvo D. Avramopoulosom a ministrom vnútra bývalej Juhoslovanskej republiky Macedónsko O. Spasovskim 18. júla 2018 v Bruseli.

               Komisia sa domnieva, že ciele stanovené Radou v smerniciach na rokovania boli dosiahnuté a návrh dohody o štatúte je pre Úniu prijateľný.

               Členské štáty boli informované a prebehla s nimi konzultácia v príslušných pracovných skupinách Rady.

               •Súlad s existujúcimi ustanoveniami v tejto oblasti politiky

               Trinásť členských štátov má v súčasnosti platné dvojstranné dohody s bývalou Juhoslovanskou republikou Macedónsko: zahŕňajú sériu spoločných opatrení, ako sú hraničné kontroly, dozor, hliadkovanie, návrat atď. Takisto je už v platnosti dohoda o pracovných podmienkach (ktorá sa práve aktualizuje) medzi ministerstvom vnútra bývalej Juhoslovanskej republiky Macedónsko a Európskou agentúrou pre pohraničnú a pobrežnú stráž, ktorá zahŕňa najmä pravidelnú účasť zástupcov sektora pohraničných záležitostí a migrácie na koordinovaných spoločných operáciách Európskej agentúry pre pohraničnú a pobrežnú stráž v úlohe pozorovateľov na území členských štátov po dohode s hostiteľským členským štátom.

               •Súlad s ostatnými politikami Únie

               Európska migračná agenda je založená na štyroch pilieroch. Jedným z nich je riadenie hraníc, čo zahŕňa lepšie riadenie vonkajších hraníc EÚ, a to najmä prostredníctvom solidarity s tými členskými štátmi, ktoré sa nachádzajú na vonkajších hraniciach, ako aj zefektívnenie prekračovania hraníc. Posilnenie kontrol hraníc bývalej Juhoslovanskej republiky Macedónsko bude mať pozitívny vplyv aj na vonkajšie hranice EÚ, a to najmä na vonkajšie hranice Bulharska a Grécka, takisto ako na hranice bývalej Juhoslovanskej republiky Macedónsko. Ďalšie posilnenie bezpečnosti vonkajších hraníc je v súlade s Európskym programom v oblasti bezpečnosti.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Právnym základom tohto návrhu rozhodnutia Rady je článok 77 ods. 2 písm. b) a d) a článok 79 ods. 2 písm. c) ZFEÚ v spojení s článkom 218 ods. 6 písm. a) ZFEÚ.

               Právomoc Európskej únie uzavrieť dohodu o štatúte sa výslovne stanovuje v článku 54 ods. 4 nariadenia (EÚ) 2016/1624, v ktorom sa uvádza, že ak sa plánuje nasadenie tímov európskej pohraničnej a pobrežnej stráže v tretej krajine pri činnostiach, pri ktorých budú mať členovia tímov výkonné právomoci, alebo ak si to vyžiadajú iné činnosti v tretích krajinách, Únia uzatvorí s dotknutou treťou krajinou dohodu o štatúte.

               Podľa článku 3 ods. 2 ZFEÚ má Únia výlučnú právomoc na uzatvorenie medzinárodnej dohody, ak je toto uzatvorenie uvedené v legislatívnom akte Únie. V článku 54 ods. 4 nariadenia (EÚ) 2016/1624 sa stanovuje uzatvorenie dohody o štatúte medzi Európskou úniou a dotknutou treťou krajinou. Priložená dohoda s bývalou Juhoslovanskou republikou Macedónsko preto patrí do výlučnej právomoci Európskej únie.

               •Subsidiarita (v prípade inej ako výlučnej právomoci)

                  Neuplatňuje sa.

               •Proporcionalita

               V prípade náhleho prílevu migrantov dohoda o štatúte umožní nasadenie tímov európskej pohraničnej a pobrežnej stráže Európskou agentúrou pre pohraničnú a pobrežnú stáž v bývalej Juhoslovanskej republike Macedónsko namiesto bilaterálneho nasadenia členskými štátmi.

               V záujme lepšieho riadenia hraníc bývalej Juhoslovanskej republiky Macedónsko je preto potrebný spoločný prístup.

               •Výber nástroja

                  Tento návrh je v súlade s článkom 218 ods. 6 písm. a) ZFEÚ, v ktorom sa stanovuje, že rozhodnutia o medzinárodných dohodách prijíma Rada po udelení súhlasu Európskeho parlamentu. Neexistuje žiadny iný právny nástroj, ktorý by sa mohol použiť na dosiahnutie cieľa uvedeného v tomto návrhu.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Neuplatňuje sa.

               •Konzultácie so zainteresovanými stranami

                  Neuplatňuje sa.

               •Získavanie a využívanie expertízy

                  Neuplatňuje sa.

               •Posúdenie vplyvu

                  Rokovanie o dohode o štatúte si nevyžadovalo posúdenie vplyvu.

               •Regulačná vhodnosť a zjednodušenie

               Keďže je táto dohoda nová, nebolo možné vykonať žiadne zhodnotenie alebo kontrolu vhodnosti už existujúcich nástrojov.

               •Základné práva

                  Návrh dohody o štatúte obsahuje ustanovenia, ktorými sa zabezpečuje ochrana základných práv osôb, na ktoré vplýva činnosť členov tímu zapojeného do činnosti koordinovanej Európskou agentúrou pre pohraničnú a pobrežnú stráž.

                  Ustanovenia o základných právach sú ďalej vysvetlené v bode 5 „Ďalšie prvky“.

               4.VPLYV NA ROZPOČET

               Dohoda o štatúte sama osebe nezahŕňa finančné dôsledky. Je to práve skutočné nasadenie tímov Európskej agentúry pre pohraničnú a pobrežnú stráž na základe operačného plánu a príslušnej dohody o grante, s ktorým budú spojené náklady uhrádzané z rozpočtu Európskej agentúry pre pohraničnú a pobrežnú stráž. Ďalšie operácie v rámci dohody o štatúte budú financované z vlastných zdrojov Európskej agentúry pre pohraničnú a pobrežnú stráž.

               Vo finančnom výkaze, ktorý je priložený k návrhu nariadenia o európskej pohraničnej a pobrežnej stráži a o výdavkoch Európskej agentúry pre pohraničnú a pobrežnú stráž, sa odhaduje posilnená spolupráca s tretími krajinami (vrátane možných spoločných operácií so susednými krajinami) v období 2017 – 2020 v priemere na 6,090 milióna EUR ročne.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

               Komisia zabezpečí riadne monitorovanie vykonávania dohody o štatúte.

               Bývalá Juhoslovanská republika Macedónsko a Európska agentúra pre pohraničnú a pobrežnú stráž spoločne zhodnotia každú spoločnú operáciu alebo rýchly pohraničný zásah.

               Európska agentúra pre pohraničnú a pobrežnú stráž, bývalá Juhoslovanská republika Macedónsko a participujúce členské štáty zapojené do konkrétnej činnosti na konci výkonu každej činnosti vypracujú najmä správu o uplatnení ustanovení dohody vrátane informácií o spracovávaní osobných údajov.

               •Vysvetľujúce dokumenty (v prípade smerníc)

                  Neuplatňuje sa.

               •Podrobné vysvetlenie konkrétnych ustanovení návrhu

               Oblasť pôsobnosti dohody

               Európska agentúra pre pohraničnú a pobrežnú stráž bude na základe tejto dohody schopná nasadiť tímy európskej pohraničnej a pobrežnej stráže s výkonnými právomocami v bývalej Juhoslovanskej republike Macedónsko na účely vykonávania spoločných operácií a rýchlych pohraničných zásahov. Hoci táto dohoda nerozširuje rozsah pôsobnosti Dohody medzi Európskym spoločenstvom a Bývalou juhoslovanskou republikou Macedónsko o readmisii osôb bez povolenia na pobyt („readmisná dohoda medzi ES a bývalou Juhoslovanskou republikou Macedónsko“)
                  2
               , tímy Európskej agentúry pre pohraničnú a pobrežnú stráž môžu v rámci konkrétnej návratovej operácie pomáhať bývalej Juhoslovanskej republike Macedónsko pri identifikácii osôb, ktoré sa majú prijať späť do bývalej Juhoslovanskej republiky Macedónsko, v súlade s readmisnou dohodou medzi ES a bývalou Juhoslovanskou republikou Macedónsko.

               Tímy európskej pohraničnej a pobrežnej stráže sa môžu nasadiť na území bývalej Juhoslovanskej republiky Macedónsko len v regiónoch, ktoré susedia s vonkajšími hranicami EÚ, a členovia tímu majú výkonné právomoci v tých oblastiach bývalej Juhoslovanskej republiky Macedónsko, ktoré sú stanovené v operačnom pláne.

               Začatie činnosti

               Iniciatívu na začatie činnosti môže navrhnúť agentúra. Príslušné orgány bývalej Juhoslovanskej republiky Macedónsko môžu požiadať agentúru, aby zvážila začatie činnosti. Vykonávanie činnosti si vyžaduje súhlas príslušných orgánov bývalej Juhoslovanskej republiky Macedónsko a agentúry.

               Operačný plán

               Pred každou spoločnou operáciou alebo rýchlym pohraničným zásahom musí agentúra a bývalá Juhoslovanská republika Macedónsko schváliť operačný plán. Tento operačný plán musí zároveň odsúhlasiť členský štát alebo členské štáty susediace s operačným priestorom.

               V pláne sa podrobne stanovujú organizačné a procesné aspekty spoločnej operácie alebo rýchleho pohraničného zásahu vrátane opisu a posúdenia situácie, operačného zámeru a cieľov, operačnej stratégie, typu technického vybavenia, ktoré sa má použiť, plánu vykonávania, spolupráce s tretími krajinami, inými agentúrami Únie a orgánmi alebo medzinárodnými organizáciami, ustanovení v oblasti základných práv vrátane ochrany osobných údajov, koordinačnej, veliacej, kontrolnej, komunikačnej štruktúry a štruktúry podávania správ, systémov organizácie a logistiky, hodnotenia a finančných aspektov spoločnej operácie alebo rýchleho pohraničného zásahu.

               Úlohy a právomoci členov tímu

               Podľa všeobecného pravidla sú tímy oprávnené plniť úlohy a vykonávať výkonné právomoci potrebné na kontrolu hraníc a návratové operácie. Tímy dodržiavajú zákony a iné právne predpisy bývalej Juhoslovanskej republiky Macedónsko.

               Tímy konajú na území bývalej Juhoslovanskej republiky Macedónsko len podľa pokynov a v prítomnosti pohraničnej stráže alebo iných príslušných pracovníkov bývalej Juhoslovanskej republiky Macedónsko.

               Ak je to vhodné, členovia tímu nosia svoje uniformy a majú na nich viditeľné osobné identifikačné údaje, pričom na rukáve majú modrú pásku so znakmi Európskej únie a agentúry. Majú pri sebe aj akreditačný doklad na účely jasnej identifikácie štátnymi orgánmi bývalej Juhoslovanskej republiky Macedónsko.

               Členovia tímu môžu nosiť služobné zbrane, strelivo a výstroj povolené v súlade s vnútroštátnymi právnymi predpismi ich vlastného štátu a s právnymi predpismi bývalej Juhoslovanskej republiky Macedónsko. Orgány bývalej Juhoslovanskej republiky Macedónsko vopred informujú agentúru o povolených služobných zbraniach, strelive a výstroji a o príslušnom právnom rámci a podmienkach ich použitia.

               Členovia tímu sú oprávnení používať silu vrátane služobných zbraní, streliva a výstroja so súhlasom ich vlastného štátu a orgánov bývalej Juhoslovanskej republiky Macedónsko v prítomnosti pohraničnej stráže alebo iných príslušných pracovníkov bývalej Juhoslovanskej republiky Macedónsko a v súlade s vnútroštátnymi právnymi predpismi bývalej Juhoslovanskej republiky Macedónsko. Orgány bývalej Juhoslovanskej republiky Macedónsko môžu členom tímu povoliť používanie sily aj v neprítomnosti pohraničnej stráže. Orgány bývalej Juhoslovanskej republiky Macedónsko vopred informujú agentúru o prípustnom použití fyzickej sily a donucovacích prostriedkov, ako aj podmienkach ich použitia.

               Pred nasadením členov tímu informujú orgány bývalej Juhoslovanskej republiky Macedónsko agentúru o vnútroštátnych databázach, do ktorých možno nahliadnuť v súlade s vnútroštátnymi právnymi predpismi bývalej Juhoslovanskej republiky Macedónsko. K vnútroštátnym databázam majú prístup len oprávnené osoby z bývalej Juhoslovanskej republiky Macedónsko a údaje sa v prípade potreby môžu sprístupniť len členom tímu.

               Pozastavenie a ukončenie činnosti

               Agentúra aj orgány bývalej Juhoslovanskej republiky Macedónsko môžu pozastaviť alebo ukončiť vykonávanie činnosti, ak sa domnievajú, že druhá strana nerešpektuje ustanovenia dohody alebo operačného plánu.

               Výsady a imunity členov tímu

               Členovia tímu požívajú pri všetkých činnostiach vykonávaných v rámci plnenia služobných funkcií („v službe“) imunitu voči trestnej právomoci bývalej Juhoslovanskej republiky Macedónsko, zatiaľ čo pri konaní „mimo službu“ túto imunitu nemajú.

               V operačnom pláne sa podrobne stanovujú činnosti, na ktoré sa vzťahuje imunita voči trestnej právomoci bývalej Juhoslovanskej republiky Macedónsko.

               V prípade obvinenia člena tímu zo spáchania trestného činu výkonný riaditeľ agentúry príslušným súdnym orgánom bývalej Juhoslovanskej republiky Macedónsko pred začatím konania pred súdom potvrdí, či bol daný čin vykonaný v rámci plnenia služobných funkcií alebo nie. Výkonný riaditeľ agentúry prijme svoje rozhodnutie po dôkladnom zvážení všetkých podaní príslušného orgánu členského štátu, ktorý príslušníka pohraničnej stráže alebo iného príslušného pracovníka nasadil, ako aj všetkých podaní príslušných orgánov bývalej Juhoslovanskej republiky Macedónsko. Potvrdenie výkonného riaditeľa agentúry je pre jurisdikciu bývalej Juhoslovanskej republiky Macedónsko záväzné.

               Udelené výsady a imunita voči súdnej právomoci bývalej Juhoslovanskej republiky Macedónsko nevynímajú členov tímu zo súdnej právomoci domovského členského štátu.

               Podobný režim sa uplatňuje na občianskoprávnu a administratívnu zodpovednosť členov tímu.

               Členovia tímu môžu byť zbavení imunity voči trestnej, občianskej a správnej právomoci bývalej Juhoslovanskej republiky Macedónsko členským štátom, ktorý dotknutého príslušníka pohraničnej stráže alebo iného príslušného pracovníka nasadil. Takéto zbavenie imunity musí byť vždy výslovné.

               V dohode sa stanovuje mechanizmus zameraný na náhradu škôd. Mechanizmus náhrady škôd sa zakladá na článku 42 nariadenia (EÚ) 2016/1624 o európskej pohraničnej a pobrežnej stráži. Ak škodu spôsobil člen tímu, ktorý je „v službe“, zodpovedá za ňu bývalá Juhoslovanská republika Macedónsko. Ak škodu spôsobil člen tímu z participujúceho členského štátu, ktorý je „v službe“, a to hrubou nedbanlivosťou alebo úmyselným konaním, alebo ak bol čin spáchaný „mimo služby“, bývalá Juhoslovanská republika Macedónsko môže požiadať prostredníctvom výkonného riaditeľa agentúry o to, aby náhradu škody uhradil dotknutý participujúci členský štát. Ak škodu spôsobil pracovník agentúry, môže bývalá Juhoslovanská republika Macedónsko požadovať, aby náhradu škody uhradila agentúra.

               Proti členom tímu nemožno prijať opatrenia na exekúciu okrem prípadu, keď sa proti nim začne občianskoprávne konanie, ktoré nesúvisí s ich služobnými funkciami.

               Majetok členov tímu potrebný na plnenie ich služobných funkcií nemožno zaistiť. V občianskoprávnych konaniach členovia tímu nepodliehajú žiadnym obmedzeniam osobnej slobody ani iným obmedzujúcim opatreniam.

               Členovia tímu sú v súvislosti so službami poskytovanými agentúre oslobodení od ustanovení týkajúcich sa sociálneho zabezpečenia, ktoré môžu platiť v bývalej Juhoslovanskej republike Macedónsko. Zároveň sú oslobodení od akejkoľvek formy zdanenia v bývalej Juhoslovanskej republike Macedónsko, pokiaľ ide o mzdy a požitky, ktoré im vypláca agentúra alebo ich členské štáty, ako aj akýkoľvek príjem, ktorý dostanú mimo bývalej Juhoslovanskej republiky Macedónsko.

               Orgány bývalej Juhoslovanskej republiky Macedónsko povolia vstup a výstup tovaru na osobné použitie členov tímu a v súvislosti s takýmto tovarom udelia výnimku z uplatňovania všetkých ciel, daní a súvisiacich poplatkov (okrem poplatkov za skladovanie, dopravu a podobné služby).

               Osobná batožina členov tímu je vyňatá z kontroly, pokiaľ neexistujú závažné dôvody predpokladať, že obsahuje tovar, ktorý nie je pre osobnú potrebu členov tímu, alebo tovar, ktorého dovoz alebo vývoz zakazuje zákon alebo ktorý podlieha predpisom bývalej Juhoslovanskej republiky Macedónsko o karanténe. Kontrola takejto osobnej batožiny sa vykonáva len v prítomnosti dotknutého člena (členov) tímu alebo povereného zástupcu agentúry.

               Na dokumenty, korešpondenciu a majetok členov tímu sa vzťahuje nedotknuteľnosť s výnimkou opatrení na exekúciu. Členovia tímu nie sú povinní poskytnúť svedeckú výpoveď.

               Akreditačný doklad

               Agentúra v spolupráci s bývalou Juhoslovanskou republikou Macedónsko vydáva členom tímu akreditačný doklad na účely identifikácie pri kontakte s orgánmi bývalej Juhoslovanskej republiky Macedónsko ako dôkaz práv držiteľa na plnenie úloh a vykonávanie právomocí uvedených v tejto dohode a v operačnom pláne. Akreditačný doklad v spojení s platným cestovným dokladom umožňuje členovi tímu vstup do bývalej Juhoslovanskej republiky Macedónsko bez toho, aby potreboval víza alebo vopred vydané povolenie.

               Základné práva

               Členovia tímu pri plnení svojich úloh a vykonávaní svojich právomocí plne rešpektujú základné práva a slobody, a to aj pokiaľ ide o prístup k azylovým konaniam, ľudskú dôstojnosť a zákaz mučenia, neľudského alebo ponižujúceho zaobchádzania, právo na slobodu, zásadu zákazu vyhostenia alebo vrátenia (zásada non-refoulement) a zákaz hromadného vyhostenia, práva dieťaťa a právo na rešpektovanie súkromného a rodinného života. Nesmú svojvoľne diskriminovať osoby z akýchkoľvek dôvodov vrátane z dôvodu pohlavia, rasy či etnického pôvodu, vierovyznania či presvedčenia, zdravotného postihnutia, veku, sexuálnej orientácie či rodovej identity. Akékoľvek opatrenia zasahujúce do týchto základných práv a slobôd musia byť primerané cieľom, ktoré takéto opatrenia sledujú, a rešpektovať podstatu týchto základných práv a slobôd.

               Každá strana musí mať zavedený mechanizmus na podávanie sťažností na riešenie údajných porušení základných práv, ktorých sa dopustili jej pracovníci. Agentúra zriadila mechanizmus na podávanie sťažností uvedený v článku 72 nariadenia (EÚ) 2016/1624 o európskej pohraničnej a pobrežnej stráži, a teda túto povinnosť spĺňa. Ak sa orgány bývalej Juhoslovanskej republiky Macedónsko nerozhodnú vytvoriť konkrétny mechanizmus, ktorého úlohou by bolo riešiť podané sťažnosti týkajúce sa tejto dohody, mohol by takéto sťažnosti riešiť ombudsman bývalej Juhoslovanskej republiky Macedónsko.

               Spracovanie osobných údajov

               Osobné údaje spracovávajú členovia tímu, ak je to nevyhnutné, a to v súlade s pravidlami uplatňujúcimi sa na agentúru a na členské štáty EÚ. Spracovávanie osobných údajov bývalou Juhoslovanskou republikou Macedónsko podlieha jej vnútroštátnym právnym predpisom.

               Agentúra, participujúce členské štáty a orgány bývalej Juhoslovanskej republiky Macedónsko na konci výkonu každej činnosti vypracujú spoločnú správu o spracovávaní osobných údajov členmi tímu. Táto správa sa zasiela do agentúry pracovníkovi pre základné práva a úradníkovi pre ochranu údajov, ako aj príslušnému orgánu na ochranu osobných údajov v bývalej Juhoslovanskej republike Macedónsko. Pracovník agentúry pre základné práva a úradník agentúry pre ochranu údajov predkladajú správu výkonnému riaditeľovi agentúry.

               Spory a výklad

               Všetky otázky, ktoré vzniknú v súvislosti s uplatňovaním tejto dohody, posudzujú spoločne zástupcovia príslušných orgánov bývalej Juhoslovanskej republiky Macedónsko a zástupcovia agentúry, ktorí konzultujú s členským štátom alebo členskými štátmi susediacimi s bývalou Juhoslovanskou republikou Macedónsko.

               Ak nedôjde k urovnaniu, spory týkajúce sa výkladu alebo vykonávania tejto dohody sa riešia výlučne rokovaním medzi bývalou Juhoslovanskou republikou Macedónsko a Európskou komisiou, ktorá konzultuje s ktorýmkoľvek členským štátom susediacim s bývalou Juhoslovanskou republikou Macedónsko.

               Príslušné orgány zodpovedné za vykonávanie dohody

               Príslušným orgánom zodpovedným za vykonávanie dohody je v bývalej Juhoslovanskej republike Macedónsko ministerstvo vnútra. Pre Európsku úniu to je Európska agentúra pohraničnej a pobrežnej stráže.

               Spoločné vyhlásenie

               Obe strany súhlasia s tým, že pokiaľ nebude k dispozícii potvrdenie výkonného riaditeľa agentúry, budú sa vyhýbať akýmkoľvek opatreniam, ktoré by mohli ohroziť možné následné trestné stíhanie člena tímu príslušnými orgánmi hostiteľského štátu, vrátane aktívneho uľahčovania návratu člena dotknutého tímu z operačných priestorov európskej pohraničnej a pobrežnej stráže v bývalej Juhoslovanskej republike Macedónsko do jeho/jej domovského členského štátu.

               2018/0318 (NLE)

               Návrh

               ROZHODNUTIE RADY

               o podpise v mene Únie Dohody o štatúte medzi Európskou úniou a bývalou Juhoslovanskou republikou Macedónsko, ktorá sa týka činností vykonávaných Európskou agentúrou pre pohraničnú a pobrežnú stráž v bývalej Juhoslovanskej republike Macedónsko

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 77 ods. 2 písm. b) a d) a článok 79 ods. 2 písm. c) v spojení s jej článkom 218 ods. 6 písm. a),

               so zreteľom na návrh Európskej komisie,

               so zreteľom na súhlas Európskeho parlamentu
                  3
               ,

               keďže:

               (1)V súlade s rozhodnutím Rady 2018/XXX z […] podpísal […] […..] Dohodu o štatúte medzi Európskou úniou a bývalou Juhoslovanskou republikou Macedónsko, ktorá sa týka činností vykonávaných Európskou agentúrou pre pohraničnú a pobrežnú stráž v bývalej Juhoslovanskej republike Macedónsko, s výhradou jej uzavretia.

               (2)V článku 54 ods. 4 nariadenia (EÚ) 2016/1624 sa stanovuje, že ak sa plánuje nasadenie tímov európskej pohraničnej a pobrežnej stráže v tretej krajine pri činnostiach, pri ktorých budú mať členovia tímov výkonné právomoci, alebo ak si to vyžiadajú iné činnosti v tretích krajinách, Únia uzatvorí s dotknutou treťou krajinou dohodu o štatúte. Dohoda o štatúte sa vzťahuje na všetky aspekty potrebné na vykonávanie činností.

               (3)Vďaka tejto dohode o štatúte sa môžu tímy európskej pohraničnej a pobrežnej stráže v súlade s operačným plánom urýchlene nasadiť na území bývalej Juhoslovanskej republiky Macedónsko, môžu reagovať na súčasný posun v migračných tokoch smerom k pobrežnej trase a pomáhať pri riadení vonkajších hraníc a pri boji proti prevádzačstvu.

               (4)Toto rozhodnutie predstavuje vývoj ustanovení schengenského acquis, na ktorých sa Spojené kráľovstvo nezúčastňuje v súlade s rozhodnutím Rady 2000/365/ES
                  4
               ; Spojené kráľovstvo sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (5)Toto rozhodnutie predstavuje vývoj ustanovení schengenského acquis, na ktorých sa Írsko nezúčastňuje v súlade s rozhodnutím Rady 2002/192/ES
                  5
               ; Írsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (6)V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (7)Dohoda o štatúte by sa preto mala schváliť v mene Európskej únie,

               PRIJALA TOTO ROZHODNUTIE:

               Článok 1

               Týmto sa v mene Únie schvaľuje Dohoda o štatúte medzi Európskou úniou a bývalou Juhoslovanskou republikou Macedónsko, ktorá sa týka činností vykonávaných Európskou agentúrou pre pohraničnú a pobrežnú stráž v bývalej Juhoslovanskej republike Macedónsko

               Text dohody je pripojený k tomuto rozhodnutiu.

               Článok 2

               Predseda Rady musí určiť osobu splnomocnenú vydať v mene Európskej únie oznámenie stanovené v článku 12 ods. 5 dohody.

               Článok 3

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)

                        Ú. v. EÚ L 251, 16.9.2016, s. 1.

                     (2)

                        Ú. v. EÚ L 334, 19.12.2007, s. 7.

                     (3)

                        Ú. v. EÚ C , , s.

                     (4)

                        Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

                     (5)

                        Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

    ---documentbreak---

               EURÓPSKA KOMISIA
            V Bruseli5. 9. 2018
            COM(2018) 611 final
            PRÍLOHA
            k
            návrhu rozhodnutia Rady
            o podpise v mene Únie Dohody o štatúte medzi Európskou úniou a bývalou Juhoslovanskou republikou Macedónsko, ktorá sa týka činností vykonávaných Európskou agentúrou pre pohraničnú a pobrežnú stráž v bývalej Juhoslovanskej republike Macedónsko

               PRÍLOHA

               DOHODA O ŠTATÚTE

               medzi Európskou úniou a bývalou Juhoslovanskou republikou Macedónsko, ktorá sa týka činností vykonávaných Európskou agentúrou pre pohraničnú a pobrežnú stráž v bývalej Juhoslovanskej republike Macedónsko

               EURÓPSKA ÚNIA

               a BÝVALÁ JUHOSLOVANSKÁ REPUBLIKA MACEDÓNSKO,

               ďalej len „zmluvné strany“,

               KEĎŽE môžu vzniknúť situácie, v ktorých Európska agentúra pre pohraničnú a pobrežnú stráž (ďalej len „agentúra“) koordinuje operačnú spoluprácu medzi členskými štátmi Európskej únie a bývalou Juhoslovanskou republikou Macedónsko, a to aj na území bývalej Juhoslovanskej republiky Macedónsko,

               BERÚC DO ÚVAHY, že bývalá Juhoslovanská republika Macedónsko ako kandidátska krajina na členstvo v EÚ od roku 2005 úzko spolupracuje s Úniou pri riadení migračných tokov a pri boji proti nelegálnemu prisťahovalectvu a cezhraničnej trestnej činnosti,

               KEĎŽE zmluvné strany budú dodržiavať ustanovenia stanovené vo vyhláseniach pripojených k tejto dohode o štatúte,

               KEĎŽE by sa mal zaviesť právny rámec vo forme dohody o štatúte pre situácie, v ktorých členovia tímu Európskej agentúry pre pohraničnú a pobrežnú stráž budú mať výkonné právomoci na území bývalej Juhoslovanskej republiky Macedónsko,

               BERÚC DO ÚVAHY, že pri všetkých činnostiach vykonávaných Európskou agentúrou pre pohraničnú a pobrežnú stráž na území bývalej Juhoslovanskej republiky Macedónsko by sa mali plne rešpektovať základné práva,

               ROZHODLI SA UZATVORIŤ TÚTO DOHODU:

               Článok 1

               Rozsah pôsobnosti dohody

               1.Touto dohodou sa upravujú práva a povinnosti členov tímu agentúry pri riadení migračných tokov a pri boji proti nelegálnemu prisťahovalectvu a cezhraničnej trestnej činnosti v bývalej Juhoslovanskej republike Macedónsko, v ktorej majú výkonné právomoci, ako aj ďalšie aspekty potrebné na vykonávanie činností, na ktorých sa zúčastňujú členovia tímu agentúry a príslušné orgány v bývalej Juhoslovanskej republike Macedónsko.

               2.Touto dohodou sa nerozširuje rozsah pôsobnosti Dohody medzi Európskym spoločenstvom a Bývalou juhoslovanskou republikou Macedónsko o readmisii osôb bez povolenia na pobyt („readmisná dohoda medzi ES a bývalou Juhoslovanskou republikou Macedónsko“). Pokiaľ ide o operácie návratu vymedzené v článku 2 ods. 4, táto dohoda sa týka len poskytovania operačnej podpory pre operácie návratu vykonávané v súlade s readmisnou dohodou medzi ES a bývalou Juhoslovanskou republikou Macedónsko.

               3.Táto dohoda sa uplatňuje len na území bývalej Juhoslovanskej republiky Macedónsko a členovia tímu majú výkonné právomoci v tých oblastiach bývalej Juhoslovanskej republiky Macedónsko, ktoré sú stanovené v operačnom pláne.

               Článok 2

               Vymedzenie pojmov

               Na účely tejto dohody sa uplatňuje toto vymedzenie pojmov:

               1.„činnosť“ je spoločná operácia, rýchly pohraničný zásah alebo návratová operácia;

               2.„spoločná operácia“ je činnosť zameraná na riešenie nelegálneho prisťahovalectva alebo cezhraničnej trestnej činnosti alebo na poskytovanie posilnenej technickej a operačnej pomoci na hraniciach bývalej Juhoslovanskej republiky Macedónsko s členským štátom a nasadenie členov tímu agentúry na území bývalej Juhoslovanskej republiky Macedónsko na dané obdobie v súlade s operačným plánom;

               3.„rýchly pohraničný zásah“ je činnosť zameraná na rýchle reagovanie na situáciu predstavujúcu osobitný a neprimeraný problém na hraniciach bývalej Juhoslovanskej republiky Macedónsko s členským štátom na obmedzené obdobie v súlade s operačným plánom;

               4.„návratová operácia“ je agentúrou koordinovaná operácia, ktorá zahŕňa technické a operačné posily poskytované jedným alebo viacerými členskými štátmi a v rámci ktorej sa navrátilci z jedného alebo viacerých členských štátov na základe donútenia alebo dobrovoľne vracajú do bývalej Juhoslovanskej republiky Macedónsko v súlade s Dohodou medzi Európskym spoločenstvom a Bývalou juhoslovanskou republikou Macedónsko o readmisii osôb bez povolenia na pobyt;

               5.„kontrola hraníc“ je kontrola osôb vykonávaná na hraniciach výlučne v nadväznosti na úmysel prekročiť takúto hranicu alebo na prekročenie takejto hranice bez ohľadu na akýkoľvek iný úmysel, ktorá zahŕňa hraničné kontroly na hraničných priechodoch a hraničný dozor medzi hraničnými priechodmi;

               6.„člen tímu“ je buď agentúrny zamestnanec alebo člen tímu príslušníkov pohraničnej stráže z participujúcich členských štátov vrátane príslušníkov pohraničnej stráže, ktorých členské štáty vyslali do agentúry na účely nasadenia počas vykonávania určitej činnosti; môžu sem patriť aj iní príslušní pracovníci, ktorých funkcie sa vymedzia v operačnom pláne;

               7.„členský štát“ je členský štát Európskej únie;

               8.„domovský členský štát“ je členský štát, ktorého je člen tímu príslušníkom pohraničnej stráže alebo iným príslušným pracovníkom;

               9.„osobné údaje“ sú akékoľvek informácie týkajúce sa identifikovanej alebo identifikovateľnej fyzickej osoby; identifikovateľná osoba je osoba, ktorú možno identifikovať priamo alebo nepriamo, najmä odkazom na identifikátor, ako je meno, identifikačné číslo, lokalizačné údaje, online identifikátor, alebo odkazom na jeden či viaceré prvky, ktoré sú špecifické pre fyzickú, fyziologickú, genetickú, mentálnu, ekonomickú, kultúrnu alebo sociálnu identitu danej fyzickej osoby;

               10.„participujúci členský štát“ je členský štát, ktorý sa zúčastňuje na vykonávaní činnosti v bývalej Juhoslovanskej republike Macedónsko tak, že poskytuje technické vybavenie, príslušníkov pohraničnej stráže a iných príslušných pracovníkov, ktorí sú nasadení v rámci tímu;

               11.„agentúra“ je Európska agentúra pre pohraničnú a pobrežnú stráž zriadená nariadením (EÚ) 2016/1624 o európskej pohraničnej a pobrežnej stráži;

               12.„výkonné právomoci členov tímu“ sú právomoci nevyhnutné na výkon požadovaných úloh týkajúcich sa kontroly hraníc a návratových operácií, ktoré sa uskutočňujú na území bývalej Juhoslovanskej republiky Macedónsko počas spoločnej činnosti, tak ako sa uvádza v operačnom pláne.

               Článok 3

               Začatie činnosti

               1.Iniciatívu na začatie činnosti môže príslušným orgánom bývalej Juhoslovanskej republiky Macedónsko navrhnúť agentúra. Príslušné orgány bývalej Juhoslovanskej republiky Macedónsko môžu požiadať agentúru, aby zvážila začatie činnosti.

               2.Vykonávanie činnosti si vyžaduje súhlas tak príslušných orgánov bývalej Juhoslovanskej republiky Macedónsko, ako aj agentúry.

               Článok 4

               Operačný plán

               Operačný plán schválený členským štátom alebo členskými štátmi hraničiacimi s operačnou oblasťou je dohodou medzi agentúrou a bývalou Juhoslovanskou republikou Macedónsko, ktorá sa vzťahuje na každú spoločnú operáciu alebo rýchly pohraničný zásah. V pláne sa podrobne stanovujú organizačné a procesné aspekty spoločnej operácie alebo rýchleho pohraničného zásahu; k tomu patrí opis a posúdenie situácie vrátane spôsobu práce, operačný zámer a ciele, typ technického vybavenia, ktoré sa má použiť, plán vykonávania, spolupráca s inými tretími krajinami, inými agentúrami a orgánmi Únie alebo medzinárodnými organizáciami, ustanovenia v oblasti základných práv vrátane ochrany osobných údajov, predpokladané trvanie činnosti, zemepisná oblasť, kde sa činnosť uskutoční, opis úloh a zodpovedností vrátane dodržiavania základných práv a špeciálnych pokynov pre členov tímu, ako aj povolené nahliadanie do databáz a povolené používanie služobných zbraní, streliva a výstroja v bývalej Juhoslovanskej republike Macedónsko, zloženie tímov, ako aj nasadenie iných príslušných pracovníkov, ustanovenia v oblasti velenia a kontroly vrátane mien a hodností príslušníkov pohraničnej stráže bývalej Juhoslovanskej republiky Macedónsko zodpovedných za spoluprácu s členmi tímov agentúry, najmä mien a hodností tých príslušníkov pohraničnej stráže bývalej Juhoslovanskej republiky Macedónsko, ktorí majú počas obdobia nasadenia členov tímu na území bývalej Juhoslovanskej republiky Macedónsko veliteľskú právomoc, a postavenie členov tímov v štruktúre velenia, typ technického vybavenia, ktoré sa použije, koordinačná, veliaca, kontrolná, komunikačná štruktúra a štruktúra podávania správ, systémy organizácie a logistika, hodnotenie a finančné aspekty spoločnej operácie alebo rýchleho pohraničného zásahu. Bývalá Juhoslovanská republika Macedónsko a agentúra vykonávajú hodnotenie spoločnej operácie alebo rýchleho pohraničného zásahu spoločne.

               Článok 5

               Úlohy a právomoci členov tímu

               1. Členovia tímu majú právomoc plniť úlohy a vykonávať výkonné právomoci požadované na kontrolu hraníc a návratové operácie.

               2. Členovia tímu dodržiavajú zákony a iné právne predpisy bývalej Juhoslovanskej republiky Macedónsko.

               3. Členovia tímu môžu plniť úlohy a vykonávať právomoci na území bývalej Juhoslovanskej republiky Macedónsko len podľa pokynov a v prítomnosti príslušníkov pohraničnej stráže alebo iných príslušných pracovníkov bývalej Juhoslovanskej republiky Macedónsko. Bývalá Juhoslovanská republika Macedónsko vydáva podľa potreby pokyny pre tím v súlade s operačným plánom.

               Agentúra môže zodpovednej osobe z hraničnej polície bývalej Juhoslovanskej republiky Macedónsko prostredníctvom svojho koordinačného úradníka komunikovať svoje stanoviská o pokynoch daných tímu. V takom prípade vezme bývalá Juhoslovanská republika Macedónsko tieto stanoviská na vedomie a riadi sa nimi v čo najväčšej miere.

               V prípadoch, keď pokyny vydané tímu nie sú v súlade s operačným plánom, koordinačný úradník o tom bezodkladne podá správu výkonnému riaditeľovi agentúry. Výkonný riaditeľ môže prijať náležité opatrenia vrátane pozastavenia alebo ukončenia činnosti.

               4. Ak je to vhodné, členovia tímu nosia pri plnení svojich úloh a vykonávaní svojich právomocí svoje vlastné uniformy. Ak je to vhodné, členovia tímu majú na svojich uniformách aj viditeľné osobné identifikačné údaje, pričom na rukáve uniformy majú modrú pásku so znakmi Európskej únie a agentúry. Na účely identifikácie pri kontakte s vnútroštátnymi orgánmi bývalej Juhoslovanskej republiky Macedónsko majú členovia tímu vždy pri sebe akreditačný doklad uvedený v článku 8.

               5. Členovia tímu môžu pri plnení svojich úloh a vykonávaní svojich právomocí nosiť služobné zbrane, strelivo a výstroj povolené v súlade s vnútroštátnymi právnymi predpismi domovského členského štátu a právnymi predpismi bývalej Juhoslovanskej republiky Macedónsko. Bývalá Juhoslovanská republika Macedónsko pred nasadením členov tímu informuje agentúru o povolených služobných zbraniach, strelive a výstroji, o príslušnom právnom rámci a o podmienkach ich použitia.

               6. Pri plnení svojich úloh a vykonávaní svojich právomocí sú členovia tímu oprávnení používať silu vrátane služobných zbraní, streliva a výstroja, a to so súhlasom domovského členského štátu a bývalej Juhoslovanskej republiky Macedónsko, v prítomnosti príslušníkov pohraničnej stráže alebo iných príslušných pracovníkov bývalej Juhoslovanskej republiky Macedónsko a v súlade s vnútroštátnymi právnymi predpismi bývalej Juhoslovanskej republiky Macedónsko. Bývalá Juhoslovanská republika Macedónsko môže členom tímu povoliť používanie sily v neprítomnosti pohraničnej stráže alebo iných príslušných pracovníkov bývalej Juhoslovanskej republiky Macedónsko. Bývalá Juhoslovanská republika Macedónsko pred nasadením členov tímu informuje agentúru o prípustnom použití fyzickej sily a donucovacích prostriedkov, ako aj podmienkach ich použitia.

               7.Bývalá Juhoslovanská republika Macedónsko pred nasadením členov tímu informuje agentúru, do ktorých vnútroštátnych databáz možno nahliadnuť. Takéto nahliadanie sa uskutočňuje v súlade s vnútroštátnymi právnymi predpismi bývalej Juhoslovanskej republiky Macedónsko.

               Prístup do vnútroštátnych databáz majú len oprávnené osoby z bývalej Juhoslovanskej republiky Macedónsko, ktoré majú oprávnenie na prístup do príslušných vnútroštátnych databáz.

               Bývalá Juhoslovanská republika Macedónsko môže členom tímu sprístupniť údaje zo svojich vnútroštátnych databáz, ak je to potrebné na plnenie operačných cieľov špecifikovaných v operačnom pláne a na vykonávanie návratových operácií.

               Článok 6

               Pozastavenie a ukončenie činnosti

               1. Výkonný riaditeľ agentúry môže po tom, ako písomne informuje bývalú Juhoslovanskú republiku Macedónsko, pozastaviť alebo ukončiť činnosť, ak bývalá Juhoslovanská republika Macedónsko nerešpektuje ustanovenia tejto dohody alebo operačného plánu. Výkonný riaditeľ musí bývalej Juhoslovanskej republike Macedónsko oznámiť dôvody takéhoto rozhodnutia.

               2. Bývalá Juhoslovanská republika Macedónsko môže po tom, ako písomne informuje agentúru, pozastaviť alebo ukončiť činnosť, ak agentúra alebo ktorýkoľvek participujúci členský štát nerešpektujú ustanovenia tejto dohody alebo operačného plánu. Bývalá Juhoslovanská republika Macedónsko musí agentúre oznámiť dôvody takéhoto rozhodnutia.

               3. Výkonný riaditeľ agentúry alebo minister vnútra bývalej Juhoslovanskej republiky Macedónsko môžu pozastaviť alebo ukončiť činnosť v prípadoch porušenia základných práv, porušenia zásady zákazu vyhostenia alebo vrátenia (zásada non-refoulement) alebo pravidiel o ochrane údajov.

               4. Ukončenie činnosti neovplyvní práva ani povinnosti vyplývajúce z vykonávania tejto dohody alebo operačného plánu pred takýmto ukončením.

               Článok 7

               Výsady a imunity členov tímu

               1. Výsady a imunity udelené členom tímu agentúry sa zameriavajú na zabezpečenie úspešného vykonávania ich úradných funkcií v priebehu činností vykonávaných v súlade s operačným plánom na území bývalej Juhoslovanskej republiky Macedónsko.

               2. Na dokumenty, korešpondenciu a majetok členov tímu sa vzťahuje nedotknuteľnosť s výnimkou opatrení na exekúciu, ktoré sú povolené podľa odseku 8.

               3. Členovia tímu požívajú imunitu voči trestnej právomoci bývalej Juhoslovanskej republiky Macedónsko, pokiaľ ide o všetky činy vykonané v rámci plnenia ich služobných funkcií počas realizácie činností vykonávaných v súlade s operačným plánom.

               V prípade obvinenia člena tímu zo spáchania trestného činu sa táto skutočnosť bezodkladne oznámi výkonnému riaditeľovi agentúry a príslušnému orgánu domovského členského štátu. Pred začatím konania pred súdom výkonný riaditeľ agentúry po dôkladnom posúdení všetkých podaní príslušného orgánu domovského členského štátu a príslušných orgánov bývalej Juhoslovanskej republiky Macedónsko potvrdí príslušným súdnym orgánom bývalej Juhoslovanskej republiky Macedónsko, či bol daný čin realizovaný v rámci plnenia služobných funkcií počas realizácie činností vykonávaných v súlade s operačným plánom. Pokiaľ nebude k dispozícii toto potvrdenie, agentúra a domovský členský štát sa zdržia akýchkoľvek opatrení, ktoré by mohli ohroziť prípadné následné trestné stíhanie člena tímu príslušnými orgánmi bývalej Juhoslovanskej republiky Macedónsko.

               Ak bol čin spáchaný v rámci plnenia služobných funkcií počas realizácie činností vykonávaných v súlade s operačným plánom, konanie sa nezačne. Ak čin nebol spáchaný v rámci plnenia služobných funkcií počas realizácie činností vykonávaných v súlade s operačným plánom, v konaní sa môže pokračovať. Potvrdenie výkonného riaditeľa agentúry je pre orgány bývalej Juhoslovanskej republiky Macedónsko záväzné.

               Udelené výsady a imunita voči trestnej právomoci bývalej Juhoslovanskej republiky Macedónsko nevynímajú členov tímu zo súdnej právomoci domovského členského štátu.

               4. Členovia tímu požívajú imunitu voči občianskej a správnej právomoci bývalej Juhoslovanskej republiky Macedónsko, pokiaľ ide o všetky činy vykonané v rámci plnenia ich služobných funkcií počas realizácie činností vykonávaných v súlade s operačným plánom.

               Ak sa proti členom tímu začne akékoľvek občianskoprávne konanie pred akýmkoľvek súdom bývalej Juhoslovanskej republiky Macedónsko, táto skutočnosť sa bezodkladne oznámi výkonnému riaditeľovi agentúry a príslušnému orgánu domovského členského štátu. Pred začatím konania pred súdom výkonný riaditeľ agentúry po dôkladnom posúdení všetkých podaní príslušného orgánu domovského členského štátu a príslušného orgánu bývalej Juhoslovanskej republiky Macedónsko potvrdí príslušným súdnym orgánom bývalej Juhoslovanskej republiky Macedónsko, či daný čin vykonali členovia tímu v rámci plnenia svojich služobných funkcií počas realizácie činností vykonávaných v súlade s operačným plánom.

               Ak bol čin spáchaný v rámci plnenia služobných funkcií počas realizácie činností vykonávaných v súlade s operačným plánom, konanie sa nezačne. Ak čin nebol spáchaný v rámci plnenia služobných funkcií počas realizácie činností vykonávaných v súlade s operačným plánom, v konaní sa môže pokračovať. Potvrdenie výkonného riaditeľa agentúry je pre orgány bývalej Juhoslovanskej republiky Macedónsko záväzné.

               Ak návrh na začatie konania podali členovia tímu, nemôžu sa odvolávať na imunitu voči súdnej právomoci v súvislosti s akýmkoľvek protinárokom, ktorý je priamo spojený s hlavným nárokom.

               5. Členovia tímov môžu byť v súlade s odsekmi 3 a 4 tohto článku podľa okolností prípadu zbavení imunity voči trestnej, občianskej a správnej právomoci bývalej Juhoslovanskej republiky Macedónsko domovským členským štátom. Takéto zbavenie imunity musí byť vždy výslovné.

               6. Členovia tímu nie sú povinní vypovedať ako svedkovia.

               7. V prípade škody spôsobenej členom tímu pri výkone služobných funkcií počas realizácie činností vykonávaných v súlade s operačným plánom za akékoľvek škody zodpovedá bývalá Juhoslovanská republika Macedónsko.

               V prípade škody spôsobenej v dôsledku hrubej nedbanlivosti alebo úmyselného konania alebo v prípade, že čin nebol spáchaný v rámci plnenia služobných funkcií členom tímu z participujúceho členského štátu, môže bývalá Juhoslovanská republika Macedónsko prostredníctvom výkonného riaditeľa požadovať, aby náhradu škody uhradil dotknutý participujúci členský štát.

               V prípade škody spôsobenej v dôsledku hrubej nedbanlivosti alebo úmyselného konania alebo v prípade, že čin nebol spáchaný v rámci plnenia služobných funkcií členom tímu, ktorý je zamestnancom agentúry, môže bývalá Juhoslovanská republika Macedónsko požadovať, aby náhradu škody uhradila agentúra.

               8. Proti členom tímu nemožno prijať opatrenia na exekúciu okrem prípadu, keď sa proti nim začne občianskoprávne konanie, ktoré nesúvisí s ich služobnými funkciami počas realizácie činností vykonávaných v súlade s operačným plánom.

               Majetok členov tímu, o ktorom výkonný riaditeľ agentúry potvrdí, že je potrebný na plnenie ich služobných funkcií, nemožno zaistiť na účely splnenia povinnosti uloženej rozsudkom, rozhodnutím alebo rozkazom. V občianskoprávnych konaniach členovia tímu nepodliehajú žiadnym obmedzeniam osobnej slobody ani iným obmedzujúcim opatreniam.

               9. Imunita členov tímu voči súdnej právomoci bývalej Juhoslovanskej republiky Macedónsko ich nevyníma zo súdnej právomoci príslušných domovských členských štátov.

               10. Členovia tímu sú v súvislosti so službami poskytovanými agentúre oslobodení od ustanovení týkajúcich sa sociálneho zabezpečenia, ktoré sú platné v bývalej Juhoslovanskej republike Macedónsko.

               11. Členovia tímu sú oslobodení od akejkoľvek formy zdanenia v bývalej Juhoslovanskej republike Macedónsko, pokiaľ ide o mzdy a požitky, ktoré im vyplácajú agentúra alebo domovské členské štáty, ako aj o akýkoľvek príjem, ktorý dostanú mimo bývalej Juhoslovanskej republiky Macedónsko.

               12. Bývalá Juhoslovanská republika Macedónsko povoľuje v súlade s platnými zákonmi a právnymi predpismi vstup tovaru pre osobné použitie členov tímu a v súvislosti s takýmto tovarom udelí výnimku z uplatňovania všetkých ciel, daní a súvisiacich poplatkov okrem poplatkov za skladovanie, dopravu a podobné služby. Bývalá Juhoslovanská republika Macedónsko povoľuje aj vývoz takéhoto tovaru.

               13. Osobná batožina členov tímu je vyňatá z kontroly, pokiaľ neexistujú závažné dôvody predpokladať, že obsahuje tovar, ktorý nie je pre osobnú potrebu členov tímu, alebo tovar, ktorého dovoz alebo vývoz zakazuje zákon alebo ktorý podlieha predpisom bývalej Juhoslovanskej republiky Macedónsko o karanténe. Kontrola takejto osobnej batožiny sa vykonáva len v prítomnosti dotknutého člena (členov) tímu alebo splnomocneného zástupcu člena (členov) tímu.

               Článok 8

               Akreditačný doklad

               1. Agentúra v spolupráci s bývalou Juhoslovanskou republikou Macedónsko vydáva každému členovi tímu v úradných jazykoch zmluvných strán doklad na účely identifikácie pri kontakte s vnútroštátnymi orgánmi bývalej Juhoslovanskej republiky Macedónsko a ako dôkaz práv držiteľa na plnenie úloh a vykonávanie právomocí uvedených v článku 5 tejto dohody a v operačnom pláne. Tento doklad obsahuje tieto informácie o členovi: meno, štátnu príslušnosť, hodnosť alebo funkciu, aktuálnu digitalizovanú fotografiu a úlohy, ktoré je oprávnený vykonávať počas nasadenia.

               2. Akreditačný doklad v spojení s platným cestovným dokladom umožňuje členovi tímu vstup do bývalej Juhoslovanskej republiky Macedónsko bez toho, aby potreboval víza alebo vopred vydané povolenie.

               3. Akreditačný doklad sa agentúre vráti na konci výkonu činnosti.

               Článok 9

               Základné práva

               1. Členovia tímu pri plnení svojich úloh a vykonávaní svojich právomocí plne rešpektujú základné práva a slobody, a to aj pokiaľ ide o prístup k azylovým konaniam, ľudskú dôstojnosť a zákaz mučenia, neľudského alebo ponižujúceho zaobchádzania, právo na slobodu, zásadu zákazu vyhostenia alebo vrátenia (zásada non-refoulement) a zákaz hromadného vyhostenia, práva dieťaťa a právo na rešpektovanie súkromného a rodinného života. Pri plnení svojich úloh a vykonávaní svojich právomocí nesmú svojvoľne diskriminovať osoby z akýchkoľvek dôvodov vrátane z dôvodu pohlavia, rasy či etnického pôvodu, vierovyznania či presvedčenia, zdravotného postihnutia, veku, sexuálnej orientácie či rodovej identity. Akékoľvek opatrenia zasahujúce do základných práv a slobôd prijaté pri plnení ich úloh a vykonávaní ich právomocí sú primerané cieľom, ktoré takéto opatrenia sledujú, a rešpektujú podstatu týchto základných práv a slobôd.

               2. Každá zmluvná strana má zavedený mechanizmus na podávanie sťažností na riešenie údajných porušení základných práv, ktorých sa dopustili jej pracovníci pri výkone svojich služobných funkcií počas spoločnej operácie, rýchleho pohraničného zásahu alebo návratovej operácie vykonávaných podľa tejto dohody.

               Článok 10

               Spracovanie osobných údajov

               1. Spracúvanie osobných údajov sa uskutočňuje, iba ak je to nevyhnutné pre vykonávanie tejto dohody bývalou Juhoslovanskou republikou Macedónsko, agentúrou alebo participujúcim členským štátom.

               2. Spracúvanie osobných údajov bývalou Juhoslovanskou republikou Macedónsko podlieha jej vnútroštátnym právnym predpisom.

               3. Na spracúvanie osobných údajov na administratívne účely agentúrou a participujúcimi členskými štátmi, a to aj v prípade prenosu osobných údajov do bývalej Juhoslovanskej republiky Macedónsko, sa vzťahuje nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov, smernica Európskeho parlamentu a Rady 95/46/EHS z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov, rámcové rozhodnutie Rady 2008/977/SVV z 27. novembra 2008 o ochrane osobných údajov spracúvaných v rámci policajnej a justičnej spolupráce v trestných veciach a opatrenia, ktoré agentúra prijala na uplatňovanie nariadenia (ES) č. 45/2001, ako sa uvádza v článku 45 ods. 2 nariadenia (EÚ) 2016/1624.

               4. Ak spracúvanie zahŕňa prenos osobných údajov, členské štáty a agentúra pri prenose osobných údajov do bývalej Juhoslovanskej republiky Macedónsko uvádzajú akékoľvek obmedzenia prístupu k údajom alebo ich použitia, či už všeobecné alebo konkrétne, vrátane obmedzení týkajúcich sa prenosu, vymazania alebo zničenia. Ak vznikne potreba takéhoto obmedzenia po prenose osobných údajov, zodpovedajúcim spôsobom informujú bývalú Juhoslovanskú republiku Macedónsko.

               5. Osobné údaje zozbierané na administratívne účely počas vykonávania činnosti môžu agentúra, participujúce členské štáty a bývalá Juhoslovanská republika Macedónsko spracúvať v súlade s platnými právnymi predpismi o ochrane údajov.

               6. Agentúra, participujúce členské štáty a bývalá Juhoslovanská republika Macedónsko na konci výkonu každej činnosti vypracujú spoločnú správu o uplatňovaní odsekov 1 až 5 tohto článku. Táto správa sa zašle do agentúry pracovníkovi pre základné práva a úradníkovi pre ochranu údajov, ako aj príslušnému orgánu na ochranu osobných údajov v bývalej Juhoslovanskej republike Macedónsko. Pracovník pre základné práva a úradník pre ochranu údajov agentúry predložia správu výkonnému riaditeľovi agentúry.

               Článok 11

               Spory a výklad

               1. Všetky otázky, ktoré vzniknú v súvislosti s uplatňovaním tejto dohody, posudzujú spoločne príslušné orgány bývalej Juhoslovanskej republiky Macedónsko a zástupcovia agentúry, ktorí konzultujú s členským štátom alebo členskými štátmi susediacimi s bývalou Juhoslovanskou republikou Macedónsko.

               2. Ak nedôjde k urovnaniu, spory týkajúce sa výkladu alebo vykonávania tejto dohody sa riešia výlučne rokovaním medzi bývalou Juhoslovanskou republikou Macedónsko a Európskou komisiou, ktorá konzultuje s ktorýmkoľvek členským štátom susediacim s bývalou Juhoslovanskou republikou Macedónsko.

               Článok 12

               Nadobudnutie platnosti, trvanie a vypovedanie dohody

               1. Túto dohodu schvaľujú zmluvné strany v súlade so svojimi vlastnými vnútornými právnymi postupmi.

               2. Táto dohoda nadobúda platnosť prvým dňom druhého mesiaca nasledujúceho po dni, keď si zmluvné strany navzájom oznámia, že ukončili vnútorné právne postupy uvedené v odseku 1.

               3. Táto dohoda sa uzatvára na neurčitý čas. Dohodu možno vypovedať písomnou dohodou medzi zmluvnými stranami alebo jednostranne jednou zo zmluvných strán. V prípade jednostranného vypovedania zmluvná strana, ktorá má v úmysle túto dohodu vypovedať, oznámi túto skutočnosť druhej zmluvnej strane písomne diplomatickou cestou.

               Vypovedanie nadobúda účinnosť prvým dňom druhého mesiaca nasledujúceho po mesiaci, v ktorom bolo oznámené.

               4. Túto dohodu je možné po vzájomnom súhlase oboch zmluvných strán kedykoľvek zmeniť. Zmeny nadobúdajú účinnosť v súlade s odsekom 1 tohto článku.

               5. Oznámenia vykonané v súlade s týmto článkom sa v prípade Európskej únie zasielajú generálnemu sekretariátu Rady Európskej únie a v prípade bývalej Juhoslovanskej republiky Macedónsko ministerstvu zahraničných vecí.

               Článok 13

               Vzťah k iným dohodám

               Táto dohoda sa nedotýka práv a povinností zmluvných strán, ktoré vyplývajú z iných medzinárodných dohôd, ktorými sú obe zmluvné strany viazané.

               Článok 14

               Príslušné orgány zodpovedné za vykonávanie dohody

               1. Príslušným orgánom zodpovedným za vykonávanie tejto dohody je v bývalej Juhoslovanskej republike Macedónsko ministerstvo vnútra.

               2. Príslušným orgánom Európskej únie zodpovedným za vykonávanie tejto dohody je agentúra.

               SPOLOČNÉ VYHLÁSENIE TÝKAJÚCE SA ISLANDU, NÓRSKA, ŠVAJČIARSKA A LICHTENŠTAJNSKA

               Zmluvné strany berú na vedomie úzke vzťahy medzi Európskou úniou a Nórskom, Islandom, Švajčiarskom a Lichtenštajnskom, najmä na základe dohôd z 18. mája 1999 a 26. októbra 2004 týkajúcich sa pridruženia týchto krajín k vykonávaniu, uplatňovaniu a vývoju schengenského acquis.

               Za týchto okolností je žiaduce, aby orgány Nórska, Islandu, Švajčiarska a Lichtenštajnska na jednej strane a bývalá Juhoslovanská republika Macedónsko na strane druhej bezodkladne uzavreli dvojstranné dohody týkajúce sa činností, ktoré vykonáva Európska agentúra pre pohraničnú a pobrežnú stráž v bývalej Juhoslovanskej republike Macedónsko, a to za podobných podmienok ako v prípade tejto dohody.

               SPOLOČNÉ VYHLÁSENIE

               Obe strany súhlasia s tým, že pokiaľ nebude k dispozícii potvrdenie výkonného riaditeľa agentúry, budú sa vyhýbať akýmkoľvek opatreniam, ktoré by pravdepodobne mohli ohroziť možné následné trestné stíhanie člena tímu príslušnými orgánmi hostiteľského štátu, vrátane aktívneho uľahčovania návratu člena dotknutého tímu z operačných priestorov európskej pohraničnej a pobrežnej stráže v bývalej Juhoslovanskej republike Macedónsko do jeho/jej domovského členského štátu.


               EURÓPSKA KOMISIA
            V Bruseli13. 12. 2018
            COM(2018) 825 final
            2018/0417(CNS)
            Návrh
            ROZHODNUTIE RADY,
            ktorým sa mení rozhodnutie č. 940/2014/EÚ, pokiaľ ide o výrobky, na ktoré sa môže vzťahovať oslobodenie od dane alebo úľavy na dani „octroi de mer“

               DÔVODOVÁ SPRÁVA

               Na najvzdialenejšie regióny Únie sa uplatňujú ustanovenia Zmluvy o fungovaní Európskej únie (ZFEÚ). Francúzske najvzdialenejšie regióny sú však mimo územnej pôsobnosti smernice o DPH a smernice o spotrebných daniach.

               V ustanoveniach ZFEÚ, a najmä jej článku 110 sa v zásade nepovoľujú vo francúzskych najvzdialenejších regiónoch žiadne rozdiely v zdaňovaní medzi miestnymi výrobkami a výrobkami pochádzajúcimi z metropolitnej časti Francúzska, ostatných členských štátov alebo tretích krajín. V článku 349 ZFEÚ sa však predpokladá možnosť zaviesť osobitné opatrenia v prospech týchto regiónov, keďže existujú pretrvávajúce znevýhodnenia, ktoré majú vplyv na hospodársku a sociálnu situáciu v najvzdialenejších regiónoch. Tieto opatrenia sa týkajú rôznych politík, medzi ktoré patrí aj daňová politika.

               Daň „octroi de mer“ je nepriamou daňou, ktorá platí len vo francúzskych najvzdialenejších regiónoch Martinik, Guadeloupe, Francúzska Guyana, Réunion a Mayotte. Táto daň sa uplatňuje na dovoz tovaru bez ohľadu na jeho pôvod a na dodania tovaru uskutočnené za odplatu osobami, ktoré vykonávajú výrobné činnosti. V zásade sa uplatňuje rovnako na výrobky, ktoré sa vyrábajú na mieste, aj na dovážané výrobky.

               Rozhodnutím Rady č. 940/2014/EÚ zo 17. decembra 2014 sa však Francúzsku povoľuje, aby do 31. decembra 2020 uplatňovalo oslobodenia alebo úľavy na dani „octroi de mer“ v prípade niektorých miestne vyrábaných výrobkov. Príloha k uvedenému rozhodnutiu obsahuje zoznam výrobkov, na ktoré sa môže oslobodenie od dane alebo daňová úľava vzťahovať. Rozdiel v zdanení miestne vyrábaných výrobkov a ostatných výrobkov nesmie v závislosti od daného výrobku prekročiť 10, 20 resp. 30 percentuálnych bodov. V časti A prílohy sa uvádza zoznam výrobkov, v prípade ktorých nesmie rozdiel v zdanení prekročiť 10 percentuálnych bodov, v časti B je uvedený zoznam výrobkov, v prípade ktorých nesmie percentuálny rozdiel prekročiť 20 percentuálnych bodov, a nakoniec v časti C sú uvedené tie výrobky, v prípade ktorých nesmie rozdiel v zdanení prekročiť 30 percentuálnych bodov.

               V rozhodnutí Rady zo 17. decembra 2014 sú uvedené dôvody, na základe ktorých boli osobitné opatrenia prijaté: odľahlosť, vonkajšia závislosť od dodávok surovín a energie, nutnosť vytvárať väčšie zásoby, malý miestny trh v kombinácii s málo rozvinutým vývozom atď. Všetky tieto znevýhodnenia sa prejavujú v podobe vyšších výrobných nákladov, a tým aj vyšších celkových nákladov v prípade miestne vyrábaných výrobkov, ktoré by bez osobitných opatrení boli v porovnaní s výrobkami z dovozu menej konkurencieschopné, a to aj po zohľadnení nákladov na dopravu do francúzskych najvzdialenejších regiónov. Z týchto dôvodov by bolo ťažšie zachovať miestnu výrobu. Osobitné opatrenia obsiahnuté v rozhodnutí Rady zo 17. decembra 2014 boli preto navrhnuté na posilnenie miestneho priemyslu.

               V článku 3 rozhodnutia Rady zo 17. decembra 2014 sa stanovuje, že francúzske orgány predložia Komisii do 31. decembra 2017 správu o uplatňovaní daňového systému stanoveného v danom rozhodnutí, aby bolo možné overiť vplyv prijatých opatrení a ich prínos k podpore alebo zachovaniu miestnych hospodárskych činností vzhľadom na znevýhodnenia, ktorými najvzdialenejšie regióny trpia. Na základe tejto správy Komisia predloží Rade správu s úplnou analýzou hospodárskych a sociálnych aspektov a prípadne návrh na zmenu ustanovení rozhodnutia č. 940/2014/EÚ.

               Ako bolo stanovené, francúzske orgány správu predložili Komisii 12. februára 2018. Hodnotiace správy pre každý francúzsky najvzdialenejší región spolu so žiadosťou o zmenu zoznamu výrobkov, na ktoré sa môže vzťahovať diferencované zdaňovanie, boli predložené 15. marca 2018 pre Guyanu, Martinik a Guadeloupe a 4. júna 2018 pre Réunion, a pre Mayotte bez žiadosti o aktualizáciu zoznamu 28. augusta 2018. Dňa 26. októbra 2018 bola podaná doplňujúca žiadosť o zaradenie nového výrobku do zoznamu.

               Žiadosti o aktualizáciu zoznamov predložené francúzskymi orgánmi zahŕňajú najmä žiadosti o zaradenie nových výrobkov do zoznamov (50), ale aj žiadosti o zmenu zatriedenia výrobkov v zozname, ktorá umožní uplatňovať výraznejšiu diferenciáciu zdanenia (28) a rozšírenie kategórie dotknutých výrobkov (7), ako aj niekoľko žiadostí o aktualizáciu číselných znakov (9 výrobkov v prípade Guyany). Ich cieľom je obnoviť konkurencieschopnosť podnikov vykompenzovaním časti dodatočných výrobných nákladov, ktorými je zaťažená miestna výroba.

               Komisia v správe stanovenej v článku 3 rozhodnutia č. 940/2014/EÚ uskutočnila analýzu hospodárskych a sociálnych aspektov uplatňovania mechanizmu „octroi de mer“ odvtedy, ako uvedené rozhodnutie nadobudlo účinnosť, a navrhuje, aby sa žiadosti francúzskych orgánov o aktualizáciu zoznamov vyhovelo.

               V prípade miestnej výroby určitých výrobkov totiž zníženie, či dokonca prepad cien, cenovo agresívne obchodné operácie, ťažkosti v odvetví stavebníctva, zmenšovanie podielu na trhu či zvyšovanie dodatočných výrobných nákladov ohrozujú trvácnosť činností a pracovné miesta.

               Navyše rozvoj výroby nových produktov je obmedzený, ba priam ohrozený existenciou dodatočných výrobných nákladov, ktoré oslabujú ich konkurencieschopnosť v porovnaní s nízkonákladovými výrobkami dovážanými z metropolitnej časti Francúzska alebo Ázie.

               Tieto okolnosti si vyžadujú, aby sa pre dotknutú miestnu výrobu, ktorá má pre dotknuté regióny zásadný význam, zaviedli rozdielne sadzby dane alebo aby sa táto diferenciácia dokonca zvýraznila.

               Táto správa bola dnes predložená Rade. Je k nej priložený tento návrh Rady.

               Cieľom tohto návrhu je prispôsobiť zoznam výrobkov, na ktoré sa môžu vzťahovať rozdielne sadzby dane, hospodárskym zmenám, ku ktorým došlo od prijatia rozhodnutia č. 940/2014/EÚ.

               1.KONTEXT NÁVRHU

               •Dôvody a ciele návrhu

               Francúzske orgány požiadali 15. marca 2018 Komisiu, aby predložila návrh technickej úpravy rozhodnutia Rady č. 940/2014/EÚ zo 17. decembra 2014. K žiadosti boli priložené správy odôvodňujúce požadované úpravy. Na základe týchto správ Komisia dnes predložila Rade správu s analýzou hospodárskych a sociálnych aspektov uplatňovania mechanizmu „octroi de mer“ odôvodňujúcu potrebu upraviť rozhodnutie č. 940/2014/EÚ.

               •Súlad s existujúcimi ustanoveniami v tejto oblasti politiky

               Táto iniciatíva je v súlade s prioritami stanovenými v politických usmerneniach uvedených v článku 349 ZFEÚ. V tomto článku sa uznáva, že hospodársku a sociálnu štruktúru najvzdialenejších regiónov, medzi ktoré patrí Guadeloupe, Francúzska Guyana, Martinik, Réunion a Mayotte, zhoršuje ich odľahlosť, ostrovný charakter, ich malá rozloha, ich obťažné topografické a klimatické podmienky, ich hospodárska závislosť od malého množstva výrobkov, teda faktory, ktorých pretrvávanie a kombinácia závažne obmedzujú ich rozvoj. V uvedenom článku 349 sa preto stanovuje, že Rada na návrh Komisie a po porade s Európskym parlamentom prijme osobitné opatrenia s cieľom stanoviť podmienky uplatňovania zmlúv, ako aj spoločných politík v týchto regiónoch. Cieľom úpravy zoznamov výrobkov, na ktoré sa môžu vzťahovať rozdielne sadzby dane, je pestovať a udržiavať osobitne ohrozenú miestnu výrobu určitých výrobkov, podporovať tak zamestnanosť v zámorských departmentoch. Táto úprava prehlbuje jednotný trh a obnovuje konkurencieschopnosť tejto miestnej výroby kompenzáciou nevýhod vyplývajúcich z jej geografickej a hospodárskej situácie.

               •Súlad s ostatnými politikami Únie

                  Podľa článku 349 tretieho pododseku ZFEÚ Rada prijíma svoje opatrenia s prihliadnutím na osobitné charakteristiky a obmedzenia najvzdialenejších regiónov bez toho, aby narušila integritu a súdržnosť právneho poriadku Únie vrátane vnútorného trhu a spoločných politík. Rozhodnutie č. 940/2014/EÚ a parametre, z ktorých vychádza, sú podľa posúdenia v súlade s ostatnými politikami Únie. Táto iniciatíva spočíva v obmedzenej úprave prílohy k rozhodnutiu č. 940/2014/EÚ. Ostatné parametre rozhodnutia č. 940/2014/EÚ sa nemenia. Za týchto podmienok úprava zoznamu výrobkov, na ktoré sa môžu vzťahovať rozdielne sadzby dane, nemôže mať vplyv na súlad rozhodnutia č. 940/2014/EÚ s ostatnými politikami Únie.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Článok 349 Zmluvy o fungovaní Európskej únie (ZFEÚ).

               •Subsidiarita (v prípade inej ako výlučnej právomoci)

               Na základe článku 349 ZFEÚ je iba Rada oprávnená prijímať osobitné opatrenia v prospech najvzdialenejších regiónov s cieľom prispôsobiť uplatňovanie zmlúv vrátane spoločných politík v týchto regiónoch z dôvodu existencie pretrvávajúcich znevýhodnení, ktoré majú vplyv na ich hospodársku a sociálnu situáciu.

               Návrh je preto v súlade so zásadou subsidiarity.

               •Proporcionalita

               Návrh je v súlade so zásadou proporcionality z týchto dôvodov:

                Týka sa len výrobkov, v prípade ktorých sa ukázalo, že ich zaradenie do zoznamu alebo zmena v rámci daného zoznamu sú opodstatnené.

               Aj navrhovaný maximálny rozdiel v zdaňovaní sa pre každý výrobok, na ktorý sa vzťahuje tento návrh, obmedzuje na nevyhnutnú mieru z hľadiska dodatočných nákladov, ktoré vznikajú dotknutej miestnej výrobe. Daňové zaťaženie výrobkov dovážaných do francúzskych zámorských regiónov a departmentov tak neprekračuje mieru nevyhnutnú na vykompenzovanie nižšej konkurencieschopnosti miestne vyrábaných výrobkov oproti týmto dovážaným výrobkom.

               Podľa právneho rámca rozhodnutia č. 940/2014/EÚ možno rozdielne sadzby dane uplatniteľné na miestne výrobky zaviesť alebo zmeniť len zmenou existujúceho rozhodnutia. Cieľom tohto návrhu je upraviť rozhodnutie č. 940/2014/EÚ.

               •Výber nástroja

               Navrhovaný nástroj: rozhodnutie Rady.

               Iné nástroje by neboli vhodné.

               Samotné znenie, ktoré je predmetom zmeny, predstavuje rozhodnutie Rady prijaté na rovnakom právnom základe (článok 349 ZFEÚ).

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

               A. Z článku 349 prvého pododseku ZFEÚ podľa výkladu Súdneho dvora Európskej únie v spojených veciach C-132/14 až C-136/14
                  1
                vyplýva, že „osobitné opatrenia“, na ktoré sa vzťahuje, sa prijímajú so zreteľom na „hospodársku a sociálnu štruktúru“ najvzdialenejších regiónov, ktorú sťažuje určité množstvo faktorov, ktorých pretrvávanie a kombinácia závažne obmedzujú ich rozvoj. V článku 349 prvom pododseku ZFEÚ sa tieto faktory uvádzajú ako prvky, ktoré zhoršujú hospodársku a sociálnu štruktúru najvzdialenejších regiónov a ktoré Rada musí pri prijímaní osobitných opatrení vziať podľa článku 349 tretieho pododseku ZFEÚ do úvahy. Vzhľadom na hľadisko, ako ho opísal Súdny dvor, a z dôvodov, ktoré sú uvedené ďalej, Komisia zastáva názor, že okamžitá úprava zoznamu výrobkov, na ktoré sa môžu vzťahovať rozdielne sadzby dane, je jediným vhodným riešením:

               – Plánované zmeny umožnia reagovať na hospodárske zmeny, ku ktorým došlo od prijatia rozhodnutia 940/2014/EÚ (pokles až prepad cien, cenovo agresívne komerčné operácie, ťažkosti v odvetví stavebníctva, zmenšovanie podielu na trhu či zvyšovanie dodatočných výrobných nákladov), a predísť tak bezprostrednej a pravdepodobne nenapraviteľnej ujme v prípade málo odolnej miestnej výroby určitých výrobkov).

               Niektoré nové činnosti, ktoré sa v týchto regiónoch rozvinuli, totiž ohrozuje silná konkurencia výrobkov dovážaných za nízke ceny a zároveň ich zaťažujú aj vysoké dodatočné výrobné náklady, ktoré oslabujú ich konkurencieschopnosť.

               – Miestna výroba určitých výrobkov je konfrontovaná so zvyšovaním dodatočných výrobných nákladov. Existencia dodatočných nákladov, ktoré nie sú kompenzované diferencovaným zdaňovaním, však ohrozuje existenciu miestnych podnikov, ktoré sú o to zraniteľnejšie, že väčšina z nich sú MSP (68 % z nich zamestnáva menej než 20 osôb).

               – Táto iniciatíva predstavuje zásadné opatrenie na podporu a zachovanie miestnej výroby vo francúzskych najvzdialenejších regiónoch. Systém „octroi de mer“ má priamy vplyv na miestne podniky. Napriek vysokým výrobným nákladom umožňuje, aby sa na miestnej úrovni rozvíjali nové činnosti.

               A na zachovanie miestnej výroby vo francúzskych najvzdialenejších regiónoch, kde je nezamestnanosť najvyššia v Európe, a to najmä mladých ľudí, je to životne dôležité.

               B. Po prvé treba spresniť, že úprava zoznamu výrobkov, na ktoré sa môže vzťahovať diferencované zdanenie, je jediným spôsobom, ktorým v týchto najvzdialenejších regiónoch možno zaistiť zachovanie a rozvoj miestnej výroby.

               Na druhej strane ide o opatrenie, ktoré spočíva v úprave s obmedzeným hospodárskym dôsledkom. Táto iniciatíva sa totiž týka len transakcií uskutočnených vo francúzskych najvzdialenejších regiónoch. Jej dosah je teda geograficky obmedzený na územia, ktoré v zmysle smerníc o DPH (2006/112/ES) a o spotrebných daniach (2008/118/ES) nepatria do Spoločenstva.

               Okrem toho výrobky, ktorých sa týka žiadosť francúzskych orgánov o zaradenie do zoznamov alebo zmenu zatriedenia v zoznamoch, predstavujú vykázanú miestnu výrobu vo výške 225 miliónov eur za rok 2016 a dovoz predstavujúci sumu približne 212 miliónov eur. Kategórie týchto výrobkov sú veľmi rozmanité.

               Komisia pre každý z týchto výrobkov overila opodstatnenie diferencovaného zdaňovania a jeho úmernosť, pričom sa uistila, či takéto diferencované zdaňovanie nemôže ohroziť integritu a súdržnosť právneho poriadku Únie vrátane vnútorného trhu a spoločných politík. Predovšetkým sa uistila o existencii miestnej výroby, existencii značného dovozu tovaru, ktorý by mohol ohroziť zachovanie miestnej výroby, a o existencii dodatočných nákladov, ktoré zvyšujú celkové náklady miestnej výroby v porovnaní s tovarom, ktorý sa vyrába inde, a ktoré oslabujú konkurencieschopnosť na mieste vyrábaných výrobkov.

               Dovozu sa v prípade všetkých týchto výrobkov darí. V období 2014 – 2016 sa zvýšil takmer o 5 %.

               Pokiaľ ide o miestne výrobky, ktoré sú na trhu prakticky jediné tak, že podiel „dovážaných“ výrobkov je na ňom veľmi malý, Komisia overila bezprostredné a vážne riziko ohrozujúce miestnu výrobu.

               Komisia okrem toho vykonala strednodobé hodnotenie uplatňovania systému „octroi de mer“ vo francúzskych najvzdialenejších regiónoch na základe správ, ktoré jej francúzske orgány predložili v súlade s článkom 3 rozhodnutia č. 940/2014/EÚ. Komisia v správe, ktoré dnes predložila Rade, dospela k záveru, že mechanizmus „octroi de mer“ nemá zásadný vplyv na hospodársku súťaž a obchod.

               Napokon, okrem okamžitej úpravy zoznamov sa pri príležitosti prepracovania mechanizmu, ktoré sa začne pripravovať začiatkom roku 2019, uskutoční aj úplná revízia rozhodnutia, pri ktorej sa uplatnia nástroje lepšej tvorby práva.

               •Konzultácie so zainteresovanými stranami

               Pozri predtým uvedený odsek.

               Okrem toho sa v rámci úplnej revízie rozhodnutia č. 940/2014/EÚ uskutočnia konzultácie so všetkými zainteresovanými stranami.

               •Získavanie a využívanie expertízy

               Neuplatňuje sa.

               •Posúdenie vplyvu

               Pozri predtým uvedený odsek.

               •Regulačná vhodnosť a zjednodušenie

               Neuplatňuje sa.

               •Základné práva

               Neuplatňuje sa.

               4.VPLYV NA ROZPOČET

               Návrh nemá vplyv na rozpočet Európskej únie.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

                  Pri príležitosti prepracovania mechanizmu, ktoré sa začne pripravovať začiatkom roku 2019, sa uskutoční úplná revízia rozhodnutia č. 940/2014/EÚ, pri ktorej sa uplatnia nástroje lepšej tvorby práva.

               •Vysvetľujúce dokumenty (v prípade smerníc)

               Neuplatňuje sa.

               •Podrobné vysvetlenie konkrétnych ustanovení návrhu

               Neuplatňuje sa.

               2018/0417 (CNS)

               Návrh

               ROZHODNUTIE RADY,

               ktorým sa mení rozhodnutie č. 940/2014/EÚ, pokiaľ ide o výrobky, na ktoré sa môže vzťahovať oslobodenie od dane alebo úľavy na dani „octroi de mer“

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 349,

               so zreteľom na návrh Európskej komisie,

               po postúpení návrhu legislatívneho aktu národným parlamentom,

               so zreteľom na stanovisko Európskeho parlamentu
                  2
               ,

               konajúc v súlade s mimoriadnym legislatívnym postupom,

               keďže:

               (1)Rozhodnutím Rady č. 940/2014/EÚ zo 17. decembra 2014 o systéme tzv. octroi de mer (námornej dane) vo francúzskych najvzdialenejších regiónoch sa francúzskym orgánom povoľuje stanoviť oslobodenie od dane alebo úľavy na dani „octroi de mer“ pre výrobky, ktoré sa vyrábajú miestne vo francúzskych zámorských departmentoch a regiónoch a sú uvedené v prílohe k rozhodnutiu. V závislosti od daného výrobku a zámorského departmentu je maximálny povolený rozdiel v sadzbe dane 10, 20 alebo 30 percentuálnych bodov.

               (2)V súlade s článkom 3 ods. 2 rozhodnutia č. 940/2014/EÚ francúzske orgány 12. februára 2018 predložili Komisii správu o uplatňovaní daňového systému stanoveného uvedeným rozhodnutím. Hodnotiace správy pre každý francúzsky najvzdialenejší región spolu so žiadosťou o zmenu zoznamu výrobkov, na ktoré sa môže vzťahovať diferencované zdaňovanie, boli predložené 15. marca 2018 pre Guyanu, Martinik a Guadeloupe a 4. júna 2018 pre Réunion, a pre Mayotte bez žiadosti o aktualizáciu zoznamu 28. augusta 2018. Dňa 26. októbra 2018 bola podaná doplňujúca žiadosť o zaradenie nového výrobku do zoznamu v prípade Guyany.

               (3)Na základe správy francúzskych orgánov Komisia predložila Rade správu stanovenú v článku 3 ods. 2 druhom pododseku rozhodnutia č. 940/2014/EÚ, ako aj návrh na úpravu uvedeného rozhodnutia. Tieto úpravy sa týkajú Martiniku, Guadeloupe, Francúzskej Guyany a Réunion. Pozostávajú zo zaradenia nových výrobkov do zoznamu a zo zvýšenia povoleného rozdielu v sadzbe dane v prípade určitých výrobkov.

               (4)V prípade Guyany pozostávajú aj z aktualizácie číselných znakov kombinovanej nomenklatúry uvedených v prílohe k rozhodnutiu č. 940/2014/EÚ.

               (5)Úprava zoznamov je opodstatnená v každom prípade vzhľadom na dodatočné náklady na výrobu miestne vyrábaných výrobkov v porovnaní s dovážanými rovnocennými výrobkami, ktoré sa vyrábajú na území Únie.

               (6)Úpravy, ktoré by sa teda mali vykonať, zväčša pozostávajú zo zápisu do zoznamov uvedených v prílohe k rozhodnutiu č. 940/2014 takých výrobkov, v prípade ktorých existovala miestna výroba už v roku 2014 a pre ktoré v roku 2014 nebola podaná žiadna žiadosť o zápis do zoznamu.

               (7)Dotknutými výrobkami v Guyane sú cement (výrobok 2523 29 00) a drevený nábytok (výrobky 9403 30, 9403 50 00, 9403 60 a 9403 90 30).

               (8)Na Martiniku sú dotknutými výrobkami určité plastové pelety (výrobok 3907 61 00) a chladiace komory (výrobok 8418 69 00).

               (9)Na Guadeloupe sú dotknutými výrobkami určité druhy mäsa (výrobok 0210 12 19), určité omáčky (výrobok 2103 90 90), denaturovaný etylalkohol (výrobok 2207 20 00), určité hnojivá (výrobky 2833, 2834 a 2836), určité kozmetické výrobky (výrobky 3303 00 90 a 3304 99 00), určité chladiace kvapaliny (výrobok 3820 00 00) a škatule a debny z papiera a lepenky (výrobok 4819 10 00).

               (10)Na Réunion sú dotknutými výrobkami určité tlačoviny (výrobok 4911 99), určité hygienické potreby (výrobky 4818 20 10 a 4818 20 91), určité náhradné diely pre dopravné prostriedky (výrobky 8511 40 00, 8511 50 00 a 8511 90 00), určité ventilačné kanály a ich príslušenstvo (výrobky 7306 30 80, 7306 61 92 a 7307 99 80), solárne ohrievače vody (výrobok 8419 90 85), určité hnojivá (výrobok 3102 10 90) a určité rajčiakové pyré (výrobok 2002 90 11).

               (11)V odvetví poľnohospodárstva sú žiadosti o zaradenie do zoznamov alebo o zmenu zatriedenia v zoznamoch odôvodnené potrebou miestnych výrobcov diverzifikovať svoju výrobu, aby dokázali lepšie čeliť klimatickým rizikám. Výrobky, ktoré by sa mali zapísať do zoznamov uvedených v prílohe k rozhodnutiu č. 940/2014/EÚ, sú v prípade Martiniku určité druhy zeleniny (výrobky 0709 30 00, 0709 40 00, 0709 93 90, 0714), avokáda (výrobok 0804 40 00), v prípade Guadeloupe ananás (výrobok 0804 30) a paprika (výrobok 0904 22 00) a v prípade Réunion cibuľa (výrobok 0703 10 19) a cesnak (výrobok 0703 20 00). Okrem toho by sa mali určité druhy zeleniny (výrobok 0706), určité druhy papriky (výrobok 0709 60) a ananásu (výrobok 0804 30 a 0805) v prípade Martiniku preradiť do zoznamu B.

               (12)V prípade určitých výrobkov, ktoré už sú zapísané v zoznamoch uvedených v prílohe k rozhodnutiu č. 940/2014/EÚ, by sa mal príslušný maximálny rozdiel v sadzbe rozšíriť na podpoložky kombinovanej nomenklatúry, na ktoré sa v súčasnosti neuplatňuje, alebo by sa mal tento maximálny rozdiel zvýšiť.

               (13)V prípade Martiniku by sa tak malo zmeniť zatriedenie jogurtov (výrobok 0403 10), určitých stavebných výrobkov z plastov (výrobok 3925) a zo zoznamu B ich preradiť do zoznamu C, a zmeniť zatriedenie mrazenej zeleniny (výrobok 0710), montovaných stavieb (výrobok 9406), určitých klenotníckych predmetov a bižutérie (výrobky 7113 a 7117) a solárnych ohrievačov vody (výrobok 8419 19) a zo zoznamu A ich preradiť do zoznamu B.

               (14)V prípade Guadeloupe by sa malo do zoznamu B zapísať všetko pripravené a konzervované mäso (výrobok 1602), a nie len položka 1602 41 10, všetky pripravené a konzervované ryby (1604 20), a nie len pripravený a konzervovaný losos (výrobok 1604 20 10) a v prípade hnojív všetky položky 3102, 3103, 3104 a 3105, a nie len výrobky podpoložiek 3102 90, 3103 90, 3104 20 a 3105 20. Takisto by sa malo zmeniť zatriedenie jogurtov (výrobok 0403 10), určitých nealkoholických nápojov (výrobky 2202 10 00 a 2202 99 19
                  3
               ) a určitých stavebných materiálov (výrobky 3925 10 00 a 3925 90 80) a zo zoznamu B ich preradiť do zoznamu C.

               (15)V prípade Réunion by sa malo v rámci agropotravinárskeho priemyslu zmeniť zatriedenie trstinového cukru (výrobok 1701), konzervovaných rajčiakov (výrobky 2002 10), určitých tmelov (výrobky 3214 10 90) a zo zoznamu A ich preradiť do zoznamu C, zmeniť zatriedenie určitých druhov konzervovanej suchej zeleniny (výrobky 2005 51 00 a 2005 99 80), určitých farieb (výrobky 3208 a 3209), filmov a tašiek z polyetylénu (výrobky 3920 10 a 3923 21) a určitých škatúľ a debien (4819 20 00) a zo zoznamu B ich preradiť do zoznamu C, a zmeniť zatriedenie určitého pyré z ovocia (2007 99 50) a zo zoznamu A ho preradiť do zoznamu B.

               (16)Na Martiniku by sa takisto malo opraviť chybná colná položka, ktorá bola zaradená do zoznamu uvedeného v prílohe k rozhodnutiu č. 940/2014/EÚ, a položku 2204 29 nahradiť položkou 2204 21.

               (17)Napokon by bolo vhodné zapísať do zoznamov výrobkov, na ktoré sa môže vzťahovať diferencované zdanenie, výrobky, v prípade ktorých v roku 2014 neexistovala miestna výroba, ale ktorých výroba odvtedy začala alebo pre ktoré existujú konkrétne projekty na začatie činnosti v krátkodobom horizonte. Predmetné výrobky sa vyrábajú sieťotlačou, ako sú potlačené vesty (výrobok 6110 30 91), potlačené dojčenské doplnky (výrobok 6111 20 90), potlačené plášte do dažďa (výrobok 6201 19 00), potlačené šaty (výrobok 6204 42 00), potlačená domáca bielizeň (výrobok 6302 91 00), potlačené šiltovky (výrobok 6505 00 30) a potlačené šálky (výrobok 6212 00), a „energetické drevo“ (výrobok 4401 12 00) v Guyane. Na Guadeloupe sú to určité druhy piva (výrobok 2203), určité nesladené vody (výrobok 2201 10 90) a určité prístroje na filtrovanie alebo čistenie vody (výrobok 8421 21 00). Na Réunion sa to týka určitých hygienických potrieb (výrobky 4818 90 10).

               (18)Rozhodnutie č. 940/2014/EÚ by sa preto malo zodpovedajúcim spôsobom zmeniť,

               PRIJALA TOTO ROZHODNUTIE:

               Článok 1

               Príloha k rozhodnutiu č. 940/2014/EÚ sa mení v súlade s prílohou k tomuto rozhodnutiu.

               Článok 2

               Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.

               Článok 3

               Toto rozhodnutie je určené Francúzskej republike.

               V Bruseli

                     Za Radu

                     predseda

                     (1)

                        SDEÚ, 15. decembra 2015, spoj. veci C-132/14 až C-136/14, Komisia/Rada Európskej únie, EU:C:2015:813.

                     (2)

                        Ú. v. EÚ C , , s. .

                     (3)

                        Tento číselný znak nahrádza číselný znak 2202 90 10 v dôsledku vývoja colnej nomenklatúry.

    ---documentbreak---

               EURÓPSKA KOMISIA
            V Bruseli13. 12. 2018
            COM(2018) 825 final
            PRÍLOHA
            k
            návrhu rozhodnutia Rady,
            ktorým sa mení rozhodnutie č. 940/2014/EÚ, pokiaľ ide o výrobky, na ktoré sa môže vzťahovať oslobodenie od dane alebo úľavy na dani „octroi de mer“

               PRÍLOHA

               Príloha k rozhodnutiu č. 940/2014/EÚ sa mení takto:

               1.Časť A sa mení takto:

               a)Do bodu 1 sa vkladajú tieto výrobky: „0904 22 00, 2103 90 90, 2207 20 00, 3820 00 00, 4819 10 00“.

               b)Do bodu 2 sa zaraďuje výrobok „2523 29 00“.

               c)Bod 3 sa mení takto:

               i) zaraďujú sa sem tieto výrobky: „0709 30 00, 0709 40 00, 0709 93 90, 0804 40 00, 0714, 8418 69 00“.

               ii) vypúšťajú sa tieto výrobky: „0706, 0709 60, 0804 30, 0805, 0710, 7113, 7117, 8419 19, 9406“.

               d)Bod 5 sa mení takto:

               i) zaraďujú sa sem tieto výrobky: „3102 10 90, 8511 40 00, 8511 50 00, 8511 90 00“.

               ii) vypúšťajú sa tieto výrobky: „1701, 2002 10, 2007 99 50, 3214 10 90“.

               2.Časť B sa mení takto:

               a)Bod 1 sa mení takto:

               i) zaraďujú sa sem tieto výrobky: „0210 12 19, 0804 30, 16 02, 1604 20, 2201 10 90, 2833, 2834, 2836, 3102, 3103, 3104, 3105, 3303 00 90, 3304 99 00“.

               ii) vypúšťajú sa tieto výrobky: „0403 10, 1602 41 10, 1604 20 10, 2202 10 00, 3102 90, 3103 90, 3104 20, 3105 20, 3925 10 00, 3925 90 80“.

               b)Bod 2 sa mení takto:

               i) zaraďujú sa sem tieto výrobky: „0303 59, 0305 31 00, 0305 44 90, 0305 52 00, 0305 53 90, 0305 54 90, 0305 59 85, 0305 64 00, 4418 91 00, 4418 99, 6110 30 91, 6111 20 90, 6201 19 00, 6204 42 00, 6302 91 00, 6505 00 30, 6912 00, 94030 30, 9403 50 00, 9403 60, 9403 90 30“.

               ii) vypúšťa sa tento výrobok: „0305 59 80“.

               c)Bod 3 sa mení takto:

               i) zaraďujú sa sem tieto výrobky: „3907 61 00, 0706, 0709 60, 0710, 0804 30, 0805, 7113, 7117, 8419 19, 9406“.

               ii) vypúšťajú sa tieto výrobky: „0403 10, 3925“.

               d)Bod 5 sa mení takto:

               i) zaraďujú sa sem tieto výrobky: „0703 10 19, 0703 20 00, 2002 90 11, 2007 99 50, 4911 99, 4818 20 10, 4818 20 91, 4818 90 10, 7306 30 80, 7306 61 92, 7307 99 80, 8419 90 85“.

               ii) vypúšťajú sa tieto výrobky: „2005 51 00, 2005 99 80, 3208, 3209, 3920 10, 3923 21, 4819 20 00“.

               3.Časť C sa mení takto:

               a)Do bodu 1 sa zaraďujú tieto výrobky: „2203, 8421 21 00, 0403 10, 2202 10 00, 2202 99 19, 3925 10 00, 3925 90 80“.

               b)Bod 2 sa mení takto:

               i) zaraďujú sa sem tieto výrobky: „4401 12 00, 9406 90 10, 9406 10 00, 9406 90 38“.

               ii) vypúšťajú sa tieto výrobky: „9406 00 11, 9406 00 20, 9406 00 38“.

               c)Bod 3 sa mení takto:

               i) zaraďujú sa sem tieto výrobky: „0403 10, 3925, 2204 21“.

               ii) vypúšťa sa tento výrobok: “2204 29“.

               d)Do bodu 5 sa zaraďujú tieto výrobky: „1701, 2002 10, 2005 51 00, 2005 99 80, 3208, 3209, 3214 10 90, 3920 10, 3923 21, 4819 20 00“.